बाल संवारने के बाद कंघी जरूर धाेएं, हर 6 महीने में बदलें कंघा
गंदी कंघी से कई तरह के इंफेक्शन हो सकते हैं। यह बालों को ऑयली और गंदा बनाती है जिससे सिर में खुजली होने लगती है। 
लंबे-घने बाल हर किसी को भाते हैं। बाल हमारी पर्सनैलिटी का अहम हिस्सा हैं और उन्हें संवारती है कंघी। कंघी न केवल हेयर स्टाइल बनाने के काम आती है बल्कि यह बालों और स्कैल्प को भी हेल्दी रखती है। लेकिन अगर कंघी गंदी हो तो यह बालों की सेहत बिगाड़ भी सकती है।
गंदी कंघी कई बार इन्फेक्शन का भी जरिया बनती हैं।
गंदी कंघी से हो सकती है खुजली
हेयर केयर के लिए भले ही महंगे सैलून चले जाएं या महंगे हेयर प्रोडक्ट्स इस्तेमाल कर लें, लेकिन अगर कंघी साफ नहीं रहेगी तो इससे कई तरह की दिक्कत हो सकती है।
दिल्ली स्थित मैक्स स्मार्ट सुपर स्पेशलिटी हॉस्पिटल, साकेत में डर्मेटोलॉजिस्ट डॉ. कशिश कालरा कहते हैं कि गंदी कंघी इन्फेक्शन की जननी है। यह बालों को ऑयली और गंदा बनाती है जिससे सिर में खुजली होने लगती है।
जिस तरह मुंह के लिए ओरल हाइजीन जरूरी है, ठीक उसी तरह बालों के लिए स्कैल्प हाइजीन और हेयर केयर जरूरी है। गंदी कंघी से कई तरह के बैक्टीरियल इन्फेक्शन हो सकते हैं।
दो मुंहे बालों की समस्या बढ़ती है 
कंघी करने से बालों का नेचुरल ऑयल स्कैल्प में बराबर फैलता है जिससे फ्रीजी, ऑयली और दो मुंहे बालों की दिक्कत दूर होती है। लेकिन स्कैल्प में गंदी कंघी की जाए तो बालों की गंदगी और तेल स्कैल्प में ही चिपक जाता है। इससे दो मुंहे बाल बढ़ जाते हैं और बालों की ग्रोथ पर असर पड़ता है।
यही नहीं, गंदी कंघी में स्कैल्प के टिश्यू और डेड स्किन चिपक जाती है। अगर कहीं ह्यूमन टिश्यू हैं तो इन्फेक्शन पैदा हो सकता है।
किसी दूसरे की कंघी इस्तेमाल न करें
डॉ. कशिश कालरा कहते हैं कि कंघी से एक से दूसरे को इन्फेक्शन फैल सकता है। इसलिए कभी दूसरे की कंघी इस्तेमाल न करें। इससे जुएं तो फैलती हैं लेकिन अगर किसी की स्कैल्प में टिनिया कॉर्पोरिस नाम का फंगल इन्फेक्शन है या दाद हो तो यह भी कंघी के जरिए ट्रांसफर हो सकता है।
कुछ लोगों की स्कैल्प में फॉलिकुलाइटिस नाम का बैक्टीरियल इन्फेक्शन होता है। इसमें सिर की त्वचा पर पस वाले दाने हो जाते हैं। अगर ऐसे किसी व्यक्ति की कंघी को इस्तेमाल किया जाए तो दूसरे इंसान को भी संक्रमण हो सकता है।
कंघी को 2-3 दिन में धोएं
डॉ. कालरा कहते हैं कि कंघी को हर रोज या हर 2-3 दिन में गर्म पानी और साबुन से साफ कर लेना चाहिए।
हेल्थलाइन की रिपोर्ट के अनुसार जो लोग बालों पर जेल, क्रीम या हेयर स्प्रे लगाते हैं उन्हें हफ्ते में एक बार कंघी जरूर साफ करनी चाहिए। जो लोग ज्यादा हेयर प्रोडक्ट इस्तेमाल नहीं करते वह 2 हफ्ते में कंघी धो सकते हैं। कंघी को हर 6 महीने में बदलना चाहिए।
हमेशा चौड़े दांतों की कंघी इस्तेमाल करें
हर इंसान के पूरे दिन में शैंपू या कंघी करने के दौरान 50 से 100 बाल गिरते हैं लेकिन कई बार कुछ लोग बालों को इतना कसकर बांध लेते हैं जिससे एक्ट्रा बाल गिरने लगते हैं। इसे ट्रैक्शन एलोपेसिया कहा जाता है। कई लोगों को इस वजह से गंजापन घेर लेता है। बालों को कभी कंसकर नहीं बांधना चाहिए।
बाल सिल्की हों या रफ हमेशा चौड़े दांतों की कंघी यानी ज्यादा स्पेस वाली कंघी का इस्तेमाल करना चाहिए।
नीम या प्लास्टिक कौन-सी कंघी बेहतर
आजकल बाजार में नीम, बैंबू की बनी कंघियां खूब बिक रही हैं। वहीं प्लास्टिक की भी कई तरह की कंघी मिलती हैं।
डॉ.कालरा कहते हैं कि कंघी नीम, बैंबू की हो या प्लास्टिक की इससे कोई फर्क नहीं पड़ता। नीम, बैंबू की कंघी मार्केटिंग का हिस्सा है।
आगे बढ़ने से पहले पोल के जरिए बताएं अपनी राय:
किसी की कंघी से सफेद नहीं होते बाल
कई लोग इस भ्रम में रहते हैं कि अगर किसी के सफेद बाल हैं और उनकी कंघी इस्तेमाल करेंगे तो बाल सफेद हो जाएंगे।
यह गलत है। ऐसा नहीं होता। लेकिन बेहतर है कि अपनी कंघी ही इस्तेमाल करें।
पैने दांतों वाली कंघी से हो सकता है जख्म
कई लोग नुकीली दांतों की कंघी का इस्तेमाल करते हैं जो गलत है। इससे स्कैल्प पर जख्म हो जाते हैं और खून तक निकल आता है।
अगर ऐसा हो तो इन्फेक्शन की आशंका बढ़ जाती है।
कंघी करना क्यों जरूरी है
कंघी ग्रूमिंग का हिस्सा है। इससे बालों को सुलझाया जाता है ताकि वे उलझकर टूटे नहीं।
कंघी करने से स्कैल्प में ब्लड सर्कुलेशन बढ़ता है जिससे ऑक्सिजन और जरूरी न्यूट्रिशन बालों की जड़ों तक पहुंचते हैं।
बालों की जड़ों को न्यूट्रिशन मिलता है तो इनकी लंबाई बढ़ती है और बाल कम झड़ते हैं। इसके अलावा कंघी करने से स्कैल्प में नैचुरल ऑयल जिसे सिबम कहा जाता है, वह हर हिस्से में सही मात्रा में पहुंचता है। सीबम नेचुरल कंडीश्नर भी है जो स्कैल्प की सेहत को दुरुस्त रखता है। कंघी करने से पुराने बेजान बाल और स्कैल्प की डेड स्किन हटती है जिससे स्कैल्प साफ रहती है।
कंघी को गर्म पानी, शैंपू और बेकिंग सोडा से करें साफ
कंघी को साफ करने के लिए एक पुराना टूथ ब्रश लें। इससे पहले कंघी में फंसे बालों को निकालें। अब एक मग में गर्म पानी लें और उसमें शैंपू मिलाएं। इसमें कंघी करीब आधे घंटे के लिए भिगो दें। इससे ड्राई स्कैल्प टिश्यू निकल जाएंगे। अब पानी में बेकिंग सोडा मिलाएं।
अंत में कंघी को पानी में से निकालकर पुराने टूथ ब्रश से साफ करें। इससे कंघी में चिपका तेल निकल जाएगा। इसके बाद सूखे कपड़े से कंघी को साफ कर लें।